欽定古今圖書集成/博物彙編/藝術典/第088卷

以2024年12月26日从维基文库导出

← 博物彙編 藝術典 第八十七卷

欽定古今圖書集成

博物彙編 第八十八卷

博物彙編 藝術典 第八十九卷 →

姊妹计划: 数据项

欽定古今圖書集成博物彙編藝術典

第八十八卷目錄

醫部彙考六十八

黃帝靈樞經二十二〈九鍼論篇第七十八　歲露論篇第七十九　大惑

論篇第八十　癰疽篇第八十一〉

藝術典第八十八卷

醫部彙考六十八醫部彙考六十八

《黃帝靈樞經二十二》

《黃帝靈樞經二十二》

《九鍼論篇第七十八》

《九鍼論篇第七十八》

黃帝曰：「余聞九鍼於夫子，眾多博大矣，余猶不能寤， 敢問九鍼焉生，何因而有名？」岐伯曰：「九鍼者，天地之 大數也，始於一而終於九，故曰一以法天，二以法地， 三以法人，四以法時，五以法音，六以法律，七以法星， 八以法風，九以法野。」黃帝曰：「以鍼應九之數奈何？」岐 伯曰：「夫聖人之起天地之數也，一而九之，故以立九 野，九而九之，九九八十一，以起《黃鍾數》焉，以鍼應數 也。一者，天也，天者陽也，五臟之應。天者肺，肺者五臟 六腑之蓋也。皮者，肺之合也，人之陽也。故為之治鍼， 必以大其頭而銳其末，令無得深入而陽氣出。二者 地也，人之所以應土者肉也。故為之治鍼，必筩其身 而圓其末，令無得傷肉分，傷則氣得」竭。三者人也。人 之所以成生者，血脈也。故為之治鍼，必大其身而圓 其末，令可以按脈勿陷，以致其氣，令邪氣獨出。四者， 時也。時者四時八風之客於經絡之中為瘤病者也。 故為之治鍼，必筩其身而鋒其末，令可以瀉熱出血， 而痼病竭。五者，音也。音者冬夏之分，分於子午，陰與 陽別，寒與熱爭，兩氣相搏，合為癰膿者也。故為之治 鍼，必令其末如劍鋒，可以取大膿。六者，律也。律者，調 陰陽四時，而合十二經脈。虛邪客於經絡，而為暴痹 者也。故為之治鍼，必令尖如氂，且圓且銳，中身微大， 以取暴氣。七者，星也。星者，人之七竅，邪之所客於經， 而為痛痹，舍於經絡者也。故為之治鍼，令尖如蚊。 喙，靜以徐往，微以久留，正氣固之，真邪俱往，出鍼而 養者也。八者，風也。風者，人之股肱八節也，八正之虛 風，八風傷人，內舍於骨解腰脊節腠理之間，為深痹 也。故為之治鍼，必長其身，鋒其末，可以取深邪遠痹。 九者，野也。野者，人之節解皮膚之間也。淫邪流溢於 身，如風水之狀，而溜不能過於機關大節者也。其為 「之治鍼，令小大如鋌，其鋒微圓，以取大氣之不能過 於關節者也。」黃帝曰：「鍼之長短有數乎？」岐伯曰：「一曰 鑱鍼者，取法於巾鍼，去末寸半，卒銳之，長一寸六分， 主熱在頭身也。二曰圓鍼，取法於絮鍼，筩其身而卵 其鋒，長一寸六分，主治分肉間氣。三曰鍉鍼，取法於 黍粟之銳，長三寸半，主按脈取氣，令邪出。四曰鋒鍼， 取法於絮鍼，筩其身，鋒其末，長一寸六分，主癰熱出 血。五曰鈹鍼，取法於劍鋒，廣二分半，長四寸，主大癰 膿，兩熱爭者也；六曰圓利鍼，取法於氂鍼，微大其末， 反小其身，令可深內也，長一寸六分，主取癰痹者也。 七曰毫鍼，取法於毫毛，長一寸六分，主寒熱痛，痹在 絡者也；八曰長鍼，取法於綦鍼，長七寸，主取深邪遠 痹者也。九曰大鍼，取法於鋒鍼」，其鋒微圓，長四寸，主 取大氣不出關節者也，鍼形畢矣。此九鍼大小長短 法也。〈寤同悟鍉音時深內之內同納〉

馬蒔曰：「此言九鍼所以應天地之數，而詳其大小長短之法也。夫九鍼者，應天地之大數，一以法天，二以法地，三以法人，四以法四時，五以法五音，六以法六律，七以法七星，八以法八風，九以法九野。正以聖人起天地之數，一以至九，故分天下為九野。若九而九之，則為八十一，乃黃鍾之數亦然也，以鍼應數，故制」 之為九鍼耳。第一鍼應天，蓋天屬陽，而五臟應天者惟肺，肺為五臟之華蓋，皮則為肺之合，乃人之陽也，故為之治鍼者，其頭大，象天之陽也，其末銳，令無得深入，而使陽氣出也。故下文一曰鑱鍼者，取法於巾鍼，其頭雖大，其近末約寸半許而漸銳之，計長一寸六分，主熱在頭身者，用之正以出陽「氣也。第二鍼應地。夫地為上，人之應上者惟肉，故為之治鍼者，其身雖筩，其末則圓，令無得傷肉分，則邪得竭。故下文二曰圓鍼，取法於絮鍼，筩其身而卵其鋒，長一寸六分，主治分肉之氣也。第三鍼應人。」 夫人所以成其身而得生者，唯血脈，故為之治鍼者，其身則大，其末則圓，令可以按脈而勿陷，以致復其正氣，令邪氣獨出耳。故下文三曰鍉鍼，取法於黍粟之銳，長三寸半，主按脈取氣，令邪氣之出也。第四鍼，應四時也。四時有八風，而客於經絡中，乃為瘤病，瘤者，留也，痼病也。故為之治鍼者，必筩其身而鋒其末，令可以瀉其熱，出其血，而使痼病之得竭。故下文四曰鋒鍼取。

法於絮鍼，其身則筩，其末則鋒，長一寸六分，主癰熱出血也。第五鍼應五音。夫五音主冬夏之分，以子午而分，所以為病者，陰與陽別，寒與熱爭，兩氣相搏，合為癰膿，故為之治鍼者，令其末如劍鋒，可以取大膿也。故下文五曰鈹鍼，取法於劍鋒，廣二分半，長四寸，主大癰膿，兩熱相爭者也。第六鍼應六律。夫六律所以調陰陽四時，而合於人身十二經脈，令虛邪客於經絡而為暴痹，故為之治鍼者，必令其尖如氂，且圓且銳，其中身則微大，所以取此暴氣也。故下文六曰圓利鍼，取法於氂鍼，其末微大，其身反小，令可深納。其鍼長一寸六分，主取癰痹者也。第七鍼應七星，蓋天有七星，人有七竅，為邪之所客，則舍於經絡。而為痛痹。故為之治鍼者。令尖如蚊。之喙，靜以徐往，微以久留，則正氣因之而復其真邪，雖俱往以出鍼，而可以養其正氣，不使之外洩也。故下文「七曰毫鍼，取法於毫毛，長一寸六分，主治寒熱痛痹在絡者也。」第八鍼應八風，蓋人之手足，各有股肱關節，計八。今八正之虛風，即八風以傷人，則內於骨解腰脊節腠理之間為深痹。故為之治鍼者，必長其身，鋒其末，而可以取深遠之痹，故下文八曰長鍼，取法於綦鍼，長七寸，正主於取深遠之邪痹也。第九鍼應九野，夫人之節解皮膚之間，似地之有九野，而淫邪流泆於身，如風水狀，不能通於機關大節，故為之治鍼者令小，其狀可大如鋌，其鋒微圓，以取大氣之不能過於關節，故下文「九曰大鍼者，取法於鋒鍼，其鋒微圓正，以取大氣，不能過關節者也。」

張志聰曰：「此篇論九鍼之大道，應天地之大數，而合之於人。人之身形，應天地陰陽，而合之於鍼。天地人者，三才之道也。天地之大數，始於一而成於三，三而三之而成九，九而九之，九九八十一，以起黃鍾之數焉。肺屬金而位尊高，為臟腑之蓋，故應天者肺。脾屬土，而外主肌肉，故應土者脾。」 血脈者，人之神氣也。故人之所以成生者，血脈也。經絡出於四肢，以應歲之十二月，故合於四時；八風七竅在上，故應天之七星；骨有八節，故應八方之風。九野者，在天為分野，在地為九州，在人為頭首、膺喉、手、足、腰脅。故曰「其氣九州九竅，皆通於天。」 此鍼道通於天地，而各有其式，各有其用。人之血氣，少有留滯，則為痹為癰。是以九鍼皆取氣取痹取癰。

黃帝曰：「願聞身形應九野奈何？」岐伯曰：「請言身形之 應九野也。左足應立春，其日戊寅己丑；左脅應春分， 其日乙卯；左手應立夏，其日戊辰己巳；膺喉首頭應 夏至，其日丙午；右手應立秋，其日戊申己未；右脅應 秋分，其日辛酉；右足應立冬，其日戊戌己亥；腰尻下 竅應冬至，其日壬子；六腑膈下三臟應中州，其大禁。」 大禁太乙所在之日，及諸戊己。凡此九日，善候八正 所在之處，所主左右上下，身體有癰腫者，欲治之，無 以其所直之日潰治之，是謂天忌日也。

馬蒔曰：「此言身形之應九野，而天忌乃所當知也。人之左脅應春分而乙卯日屬木，居左故應之。右脅應秋分，而辛酉日屬金，居右故應之。膺喉首頭應夏至，而丙丁日屬火，居南故應之。腰尻下竅應冬至，而壬子日屬水，居北故應之。至於左足應立春，戊寅己丑日應之。蓋戊己主土兼四方，而寅丑則居東北方也。右足應立冬，戊戌、己亥日應之，蓋戊己主土，兼四方，而戌亥則應西北方也。左手應立夏，戊辰、己巳日應之，蓋戊己主土，兼四方，而辰巳則應東南方也。右手應立秋，戊申、己未日應之，蓋戊己主上，兼四方，而申未則居西南方也。六腑與膈下之脾肝腎三臟，應於中州，乃大禁者也。蓋大禁在諸戊己之日，而太乙所在之日，即如冬至居叶蟄，立春居天留，春分居倉門，立夏居陰洛」 之類是也，亦宜禁之。凡此九者，善候八正所在之處，則主左右上下，身體有癰腫者，苟欲治之，無以其所值之日治而潰之，是乃天忌之日，不可以輕犯也。

張志聰曰：九野者，九州之分野也。按星書，「立春應天文箕、尾分野，《禹貢》冀州之域。春分應天文心、房分野，《禹貢》徐州之域。立夏應天文翼、軫分野，《禹貢》荊州之域。夏至應天文井、鬼分野，《禹貢》雍州之域。立秋應天文，參、井分野，《禹貢》梁州之域。秋分應天文，奎、婁分野，《禹貢》兗州之域。立冬應天文危、室分野，《禹貢》青州之」 域。冬至應天文「牛斗分野」 ，《禹貢》揚州之域。中州應天文「張柳分野」 ，「《禹貢》豫州之域。」 蓋地有九野九州，人有九竅九臟，皆上通於天氣，是以身形應九野，而合於天之四時八節也。手足之主戊己者，土屬四肢也。歲半以上天氣主之；歲半以下地氣主之。膺喉頭首應夏至者，身半以上為陽也；腰尻以下應冬至者。身半以下為陰也。丙午屬火。故主夏。壬子屬水。故主冬。脅主外內出入之

「樞，故主春秋二分，蓋春主陽氣上而陰氣下，秋主陰氣上而陽氣下也。乙卯屬木，主於東方，故其日乙卯。辛酉屬金，主於西方，故其日辛酉。」 六腑膈下三臟，居形身之中而在下，故應地之中州。太乙所在之日，謂移宮出遊之一日，并立中宮之日也。八正者，八方之正位，所以候八風之虛邪，以時至者也。所直之日，謂太乙所在之日，及諸戊己。凡此九者，是謂天忌日也　。王子律曰：「按《遁甲經》云：六戊為天門，六己為地戶，故為天忌　。」 盧良侯曰：「肺應天，心應日，故止膈下之三臟應地　。」 倪仲玉曰：「氣從下而上，故左足應立春，右足應立冬者，氣復歸於下也。」

「形樂志苦，病生於脈，治之以灸刺；形苦志樂，病生於 筋，治之以熨引；形樂志樂，病生於肉，治之以鍼石；形 苦志苦，病生於咽喝，治之以甘藥；形數驚恐，筋脈不 通，病生於不仁，治之以按摩、醪藥。」是謂「形。」

馬蒔曰：「此言病有形志之苦樂不同，而治之者亦異也。形在外，志在內有等。外形雖樂，而內志則苦，故志屬於心，心合於脈，所以病在於脈也，當灸刺隨宜以治之有等；外形不樂而內志則樂，則筋以勞而傷，所以病生於筋也，當火熨導引，治之有等。外形既樂而內志亦樂，則血氣凝滯，病生於肉，當以鍼石治之有」 等：外形既苦，而內志亦苦，則血氣枯焦，病生於咽嗌，當以甘和之藥治之有等：形受勞苦，數被驚恐，筋與血脈皆不相通，則病生為不仁，不仁者，痛癢不知也，當按摩酒藥兼用之，是皆五形五志之受病者如此。

張志聰曰：「此言人有貴賤君子小人之不同，形志有偏苦偏樂之異，故治法亦宜守一勿失也。夫富貴之人，形樂志苦；村野之人，形苦志樂。形樂者，四體不運，則血氣留滯，故當治之以灸刺而通血脈。形苦者，勞其筋骨，故當治之以熨引以舒其筋。形樂志樂，則心廣體胖，故當治之鍼石以疏其氣。志者，心之所發也」 ，咽乃胃腑之門，而胃主肌形。「喝」 當作「𩩲」 ，𩩲，骭也。乃蔽心之骨，而內應於心臟。故形志皆苦者，病生於咽𩩲，此病在不足，故當調之以甘藥也。驚傷心肝，恐則傷腎，是以形數。驚恐則筋脈不通，榮氣不行，則為不仁，此病因於內，故當治之以按摩醪藥，是謂五形志也。

五臟氣：心主噫，肺主欬，肝主語，脾主吞，腎主欠。

馬蒔曰：此言五臟之氣為病也。按《三部九候論》曰：「心為噫。」 《脈解篇》云：所謂上走心為噫者，陰盛而上走陽明，陽明絡於心，故上走心為噫也。本經口問篇，黃帝曰：人之噫者，何氣使然？岐伯曰：寒氣客於胃，厥逆從下上散，復出於胃，故為噫。夫曰心為噫，又曰寒氣轉於胃，正以心氣主噫，而胃又有寒，故從之而轉耳。至於本經經脈篇論脾之為病，亦曰善噫，蓋脾胃之病，無以異也。《素問·陰陽應象大論》言：肺在變動為欬，故肺主於欬也。又曰：肝在聲為呼，而此曰語者，彼言聲而此言病也。吞者，食咽也，然病時氣亦能吞也。欠者，張口轉氣也。本經口問篇黃帝問曰：人之欠者，何氣使然？岐伯答曰：衛氣晝日行於陽，半「夜則行於陰。陰者主夜，夜者臥。陽者主上，陰者主下。故陰氣積於下，陽氣未盡，陽引而上，陰引而下，陰陽相引，故數欠。」 此陰陽之上下也。

張志聰曰：此以下明乎九鍼之道，更當知五運六氣之微，合人之五臟六腑十二經脈也。噫者，中焦之逆氣。《本經》曰：陰陽上下相引，故數欠，當瀉足少陰，補足太陽。蓋腎氣上逆，欲引而下，則為欠。

「六腑氣」：膽為怒，胃為氣逆噦，大腸小腸為泄，膀胱不 約為遺溺。下焦溢為水。

馬蒔曰：此言六腑之氣為病也。《陰陽應象大論》曰：「肝在志為怒。」 而此曰膽為怒者，以肝與膽為表裏也。胃為氣逆為噦者，蓋胃為水穀之海，惟胃氣不和則氣逆。按《靈樞》·口問篇：岐伯曰：穀入於胃，胃氣上注於肺，今有故寒氣，與新穀氣俱還入於胃，新故相亂，真邪相攻，氣并相逆，而復出於胃，故為噦。大腸小腸為泄者，蓋大腸為傳道之腑，小腸為受盛之腑，今受盛之氣既虛，傳道之司不禁，故為泄利之證也。膀胱不約為遺溺，《素問·靈蘭祕典論》曰：「膀胱者，州都之官，津液藏焉，氣化乃能出矣。」 又《脈要精微論》曰：「水泉不止者，是膀胱不藏也。」 今膀胱之氣不足，而不能藏，故為遺溺如此也。下焦溢為水，此下焦者，即《營衛生會篇》。上中下之下焦也。下焦之氣不足。故汎溢而為水病耳。

《王子律》曰：「膽者中正之官。決斷出焉。故氣逆則為怒。下焦如瀆。水道出焉。病則反溢而為水病矣。」

五味：酸入肝，辛入肺，苦入心，甘入脾，鹹入腎，淡入胃， 是謂「五味。」

《馬蒔》曰：「此言五味之入五臟也。」

張志聰曰：伯高云：胃者，五臟六腑之海也。水穀皆入於胃，五臟六腑皆稟氣於胃，五味各走其所喜，穀氣津液已行，營衛大通，以次傳下　。《王子律》曰：淡附於甘，故淡入胃。

五并精氣：并肝則憂，并心則喜，并肺則悲，并腎則恐， 并脾則畏，是謂「五精之氣并於臟」也。

馬蒔曰：「此言五臟之精氣，并於所虛之臟也。《陰陽應象大論》曰：『肝在志為怒，心在志為喜，腎在志為恐。今肝虛而餘臟精氣得以并之則為憂。夫在志為怒，而此曰憂者，以肺氣得以乘之也。心虛而餘臟精氣得以并之則為喜。蓋喜者固其所志，而太過於喜則為病也。肺虛而餘臟精氣得以并之則為悲。夫在志為』」 悲，而此曰憂者，憂甚則為悲也。腎虛而餘臟精氣得以并之則為恐，脾虛而餘臟精氣得以并之則為畏。夫在志為思，而此曰畏，以過思則畏勝也。此乃五臟之氣虛而相并者也。王子律曰：肺在志多憂，精氣并於肝，則憂者所勝之氣乘之也。多陽者多喜。心為陽臟，精氣并之故喜。《經》云：「神有餘則笑不休」 是也。精氣并於肺，則肺舉而液上溢，液上溢則泣出而悲。腎在志為恐，五精氣并之，其間有所勝之氣乘之，所不勝侮之，故恐。土氣灌於四臟，而四臟之精氣反并於脾，故畏。此因臟氣虛，而餘臟之精氣并之，皆為病也。《陰陽應象論》曰：「心在志為喜，喜傷心。腎在志為恐，恐傷腎，乃有餘而為病。」 過猶不及也。

五惡：肝惡風，心惡熱，肺惡寒，腎惡燥，脾惡濕，此五臟 氣所惡者也。

馬蒔曰：此言五臟所惡之邪也。肝屬厥陰木，其性與風氣相通，而感風則傷筋，故惡風。心屬少陰火，其性與暑氣相通，而受熱則傷脈，故惡熱。肺屬手太陰金，其性本寒，故惡寒。腎屬足少陰水，其性喜潤，故惡燥。脾屬足太陰土，其性喜燥，故惡濕。王子律曰：「肝惡風，心惡熱，脾惡濕，惡本氣之勝。肺為清金，故惡寒。腎為」 水臟。故喜潤而惡燥。蓋五行之道。制生則化。故各有所欲。而各有所惡也。

五液：心主汗，肝主淚，肺主涕，腎主唾，脾主涎，此五液 所出也。

《馬蒔》曰：「此言五臟各有液也。」

《王子律》曰：「水穀入口，其味有五，津液各走其道。五臟受水穀之津液，淖注於外竅，是為五液。津液奉心神，化赤而為血，血之液為汗，故心主汗。鼻乃肺之竅，目乃肝之竅，口乃脾之竅，三臟之液，各出於本竅，而為涕為淚、為涎也。」 廉泉、玉英，上液之道也。腎之液，從任脈上出於舌下，故腎主唾。又云：「腎為水臟，受五臟之」 精而藏之，腎之液，復入心為血，入肝為淚，入肺為涕，入脾為涎，自入為唾。故曰：「液者，所以灌精濡空竅者也。」 此謂腎臟之液也。

五勞：久視傷血，久臥傷氣，久坐傷肉，久立傷骨，久行 傷筋，此五久勞所病也。

馬蒔曰：「此言五臟久勞，各有所傷也。久視者必勞心，故傷血。久臥者必勞肺，故傷氣。久坐者必勞脾，故傷肉。久立者必勞腎，故傷骨。久行者必勞肝，故傷筋。」

《王子律》曰：「勞，謂太過也。夫四體不勞，則血氣不行而為病。是以上古之人，形勞而不倦，蓋不可久而太過也。久視損神，故傷血；久臥則氣不行，故傷氣；脾喜運動，故久坐傷肉；久立則傷腰腎；脛膝故傷骨；行走罷極則傷筋。是五勞而傷五臟所主之形也。」

五走：酸走筋，辛走氣，苦走血，鹹走骨，甘走肉，是謂「五 走」也。

馬蒔曰：此言五味各有所走也。《宣明五氣論》曰：「辛走氣，氣病無多食辛。鹹走血，血病無多食鹹。苦走骨，骨病無多食苦。甘走肉，肉病無多食甘。酸走筋，筋病無多食酸。是謂五禁，無令多食。」

《王子律》曰：「酸苦甘辛鹹。五行之味也。血氣肉筋骨。五臟之所生也。」 是以五味各自走其道。

《五裁》：病在筋，無食酸；病在氣，無食辛；病在骨，無食鹹； 病在血，無食苦；病在肉，無食甘。口嗜而欲食之，不可 多也，必自裁也，命曰《五裁》。

馬蒔曰：此言五味之有五裁，即上節之義也。王子律曰：「裁者，酌其適中而不可多也。」 夫五味入口，內養五臟，外濡形身，病則嗜食，故宜裁之。

五發：「陰病發於骨，陽病發於血，陰病發於肉，陽病發 於冬，陰病發於夏。」

馬蒔曰：「此言五臟之病有所發也。腎為少陰，主於骨；脾為太陰，主於肉，故陰分之病發於骨肉。心為牡臟，主於血，故陽分之病發於血。此則以五臟所主言。陽虛不能勝陰，故陽病發於冬；陰虛不能勝陽，故陰病發於夏。此則以五臟之時言也。」

《王子律》曰：「腎為陰臟。在體為骨。故陰病發於骨心。」

為陽臟，在體為脈，故陽病發於血。脾為陰中之至陰，在體為肉，故陰病發於肉。即《調神論》之所謂「逆夏氣則太陽不長，心氣內洞；逆冬氣則少陰不藏，腎氣獨沉」 之義，蓋因本氣自逆而發病也。肝為牡臟，逆冬氣則奉生者少；春為痿厥，故肝臟之陽，病發於冬；肺為牝臟，逆夏氣則奉收者少；秋為痎瘧，故肺臟之陰，病發於夏。故言五臟發病。有因所生之母氣而為病者。有因本氣自逆而為病者。以五臟錯綜而論之。皆能為病者也。

五邪：邪入於陽，則為狂；邪入於陰，則為血痹；邪入於 陽，轉則為癲疾；邪入於陰，轉則為瘖；陽入之於陰，病 靜；陰出之於陽，病喜怒。

馬蒔曰：此言五邪之為病也。邪氣不入於陰而入於陽，則陽邪有餘而為狂；邪氣不入於陽而入於陰，則陰邪有餘而為血痹。「《宣明五氣論》曰：搏陽則為癲疾。」 而此曰「邪入於陽，轉則為癲疾。」 則「癲」 當為巔，正以陽氣上升，故頂巔有疾，如頭痛眩暈等證也。「宣明五氣論曰：搏陰則為瘖。」 而此曰「邪入於陰，轉則為瘖。」 正以陰為邪傷，則營氣不足而為瘖也。此曰「陰陽」 者，亦營衛二氣也。陽氣之邪，入之於陰，則其病也能靜；陰氣之邪，出之於陽，則其病也多怒。是乃五邪為病也。

《王子律》曰：「邪入於陽，則陽盛。陰不勝其陽，則脈流薄疾，并乃狂。又四支為諸陽之本，陽盛則四肢實，實則能登高也。熱盛於身，則棄衣欲走也。陽盛則使人詈罵，不避親疏也。痹者，閉也，痛也。邪入於陰，閉而不行，則留著而為痹痛矣。夫在外者，皮膚為陽，筋骨為陰，故曰：病在陽者名曰風，病在陰者名曰痹，癲乃重陰」 邪入於陽，轉入於陰，則為癲疾矣。夫心主言，由腎間之動氣而後發，邪入於腎臟之陰，轉入於心臟之陽，則為瘖矣。陽分之邪，而入於陰，則病者靜；陰分之邪，而出於陽，則善怒。上節論五臟之氣自傷，此論五臟為邪所病。

「五藏，心藏神，肺藏魄，肝藏魂，脾藏意，腎藏志也。」 馬蒔曰：「此言五臟各有所藏之神也。」 按《本經》本神篇：「黃帝曰：何謂德？氣生精神魂魄心意，志思智慮。岐伯曰：天之在我者，德也；地之在我者，氣也，德流氣薄而生者也。故生之來謂之精，兩精相搏謂之神，隨神往來謂之魂，並精而出入者謂之魄，所以任物者謂之心，心之所憶謂之意，意之所存謂之志。因志而存變謂之思，因思而遠慕謂之慮，因慮而處物謂之智。」 又曰：「肝藏血，血舍魂；脾藏營，營藏意；心藏脈，脈舍神；肺藏氣，氣舍魄；腎藏精，精舍志。」 觀此則本節大義可識矣。

五主：心主脈，肺主皮，肝主筋，脾主肌，腎主骨。馬蒔曰：「此言五臟之所主也。按：《素問》痿論曰：『肺主身之皮毛，心主身之血脈，肝主身之筋膜，脾主身之肌肉，腎主身之骨髓，是之謂五主』」 也。

《王子律》曰：「上節論五臟內藏之神。此論五臟外合之形。」

陽明多血多氣，太陽多血少氣，少陽多氣少血，太陰 多血少氣，厥陰多血少氣，少陰多氣少血。故曰：「刺陽 明出血氣，刺太陽出血惡氣，刺少陽出氣惡血，刺太 陰出血惡氣，刺厥陰出血惡氣，刺少陰出氣惡血也。」 〈惡去聲〉

馬蒔曰：此言陰陽各經，有血氣多少，而刺之者，必有其數也。按：《素問》血氣形志論曰：「太陽常多血少氣，少陽常少血多氣，陽明常多氣多血，少陰常少血多氣，厥陰常多血少氣，太陰常多血少氣。」 又曰：「刺陽明出血氣，刺太陽出血惡氣，刺少陽出氣惡血，剌太陰出氣惡血，刺少陰出氣惡血，刺厥陰出血惡氣也。」 陽明者，手陽明大腸經、足陽明胃經也。太陽者，手太陽小腸經、足太陽膀胱經也。少陽者，手少陽三焦經、足少陽膽經也；太陰者，手太陰肺經、足太陰脾經也。厥陰者，手厥陰心包絡經、足厥陰肝經也。少陰者，手少陰心經、足少陰腎經也。其各經氣血，自有多少，故刺之者，凡多者則出之，少者則惡出之也。

王子律曰：「此與《五音五味篇》中之論相同。而重見者。以五運而生六氣也。多者宜出。少者不宜。故曰惡。」

足陽明太陰為表裏，少陽厥陰為表裏，太陽少陰為 表裏，是謂「足之陰陽」也。手陽明太陰為表裏，少陽心 主為表裏，太陽少陰為表裏，是謂「手之陰陽」也。

馬蒔曰：此言手足各有陰陽兩經為表裏也。胃與脾，膽與肝，膀胱與腎，各為表裏，乃足之陰陽六經也。大腸與肺，三焦與心包絡，小腸與心，各為表裏，乃手之陰陽六經也。曰「足」 者，以其井榮俞經合等穴，自足而行也。曰手者，以其井榮俞經合等穴，自手而行也。《血氣形志論》末云：「今知手足陰陽所苦，凡治病必先去」 其血。乃去其所苦。伺之所欲。然後

「瀉有餘，補不足」 ，蓋言必先去其本經受病之血，乃去其所苦，如肝苦急，心苦緩，脾苦濕，肺苦氣上逆，腎苦燥之類。又伺其所欲，如肝欲散，心欲耎，脾欲緩，肺欲收，腎欲堅之類，然後分其有餘不足，而補瀉之也。

張志聰曰：「三陰三陽者，天之六氣也。而人亦有此六氣，合於手足十二經脈六臟六腑。蓋鍼有九九，人有九九，地有九九，皆上通於天之六六也。」

《歲露論篇第七十九》

《歲露論篇第七十九》

黃帝問於岐伯曰：「《經》言夏日傷暑，秋病瘧，瘧之發以 時，其故何也？」岐伯對曰：邪客於風府，病循膂而下，衛 氣一日一夜常大會於風府，其明日日下一節，故其 日作晏，此其先客於脊背也。故每至於風府，則腠理 開，腠理開則邪氣入，邪氣入則病作，此所以日作尚 晏也。衛氣之行風府，日下一節，二十一日下至尾骶， 二十二日入脊內。注於伏衝之脈。其行九日。出於缺 盆之中。其氣上行。故其病稍益。

馬蒔曰：「此言瘧之所發，而有晏有早也。帝以瘧所發之時，或早或晏為疑。伯言風寒等邪，初時感於風府，係督脈經穴，其邪自項循脊膂而下行，衛氣一日一夜，則五十度已畢，而明旦又出於足太陽膀胱經之睛明穴，上至於頭，轉行後項，大會於督脈之風府。凡人之項骨有三椎，而三椎以下，乃自大椎以下，至尾骶骨，有二十一節，共為二十四節，其明日日下一節，故其作也晏矣。」 蓋此邪先客於脊背也，至於日作早者何哉？正以衛氣之行於風府，始時邪氣隨腠理而入者，日下一節，至二十二日，則入於脊內，以注於伏衝之脈，由是循伏膂之脈而上行，約有九日。此邪在前，出於缺盆之中，其氣上行而日高，故其病上行而早也。

張志聰曰：「全篇大義，論衛氣充行於皮膚肌腠，為人身形之外衛。晝行陽，夜行陰，應天運之開闔，一日一夜，太會於風府。其明日日下一節，二十二日內注於伏衝之脈，其行九日，上出於缺盆。瘧者，暑邪藏於肌膚，至秋時陰氣外出，陰與陽遇，寒與熱爭，邪正相持而發為瘧也。衛氣日下一節，則開其下節之腠理，邪」 氣因開而入。與衛氣相遇而病乃作。「伏衝」 者。衝脈伏行背裏。為經絡之海。衛氣循外而下。從內而上。環轉一周。應天道也。

至其內搏於五臟，橫連募原，其道遠，其氣深，其行遲， 不能日作，故次日乃稸，積而作焉。

馬蒔曰：「此言瘧之間日而作者之義也。上節言發有早晏，不出於一日之間所發者，蓋每日間有早晏不同也。至有不於每日發之，而次日發者，謂之間日而發也。正以邪氣內搏於五臟，橫連於募原，其道路遠，其邪氣深，其所出而行者遲，不與衛氣俱行而皆出，故不能日發而次日乃發也。」

張志聰曰：「內搏五臟者，邪留於五臟之募原也。其道遠，其氣深，不能與衛氣俱行而外出，故不能日作而間日乃作也。」 此言衛氣夜行於陰也。

《黃帝》曰：「衛氣每至於風府，腠理乃發，發則邪入焉。其 衛氣日下一節，則不當風府奈何？」岐伯曰：「風府無常， 衛氣之所應，必開其腠理，氣之所舍，節則其府也。」

馬蒔曰：此言邪氣雖因衛氣而或入或發，然邪之所感無常形，則凡邪之所舍無常府也。夫衛氣每至於風府，則腠理乃發，發則邪入，其邪氣隨衛氣而日下一節，固宜邪之所發者，必從風府而出也。然有不當於風府者奈何？伯言風之所府者無常，如《瘧論》所謂衛氣之虛實不同，邪中異所，則不得當其風府也。故「邪中於頭項者，邪氣至頭項而病；中於背者，邪氣至於背而病；中於腰脊者，邪氣至腰脊而病。中於手足者，邪氣至手足而病。」 由是衛氣之所出，與邪氣合，則必開腠理而病發。信乎邪氣之所舍，則其府也，豈必盡由風府而入哉！張志聰曰：此明衛氣出缺盆中，其氣上行，一日一夜，大會於風府，明日「日下一節矣。蓋歲有三百六十日而氣盈，五日九百四十分，則一月該盈四百九十五分，是出於缺盆之第九日，行一日一夜，正朔日之平旦，而大會於風府也。其明日日下一節，則邪與衛氣亦會於下節，而不會於風府矣。」 蓋衛氣之所應，必開其腠理，開則邪循脊膂而下入，與衛氣相遇，則病乃作。故風無常府，謂衛氣日下所舍之節，則其府也，故曰：「常大會於風府。」 常者，謂一歲之中，常十二大會於風府也。大會者，與督脈相會，蓋始於風府，其日下所舍之節，即其府也。

黃帝曰：「善。」夫風之與瘧也，相與同類，而風常在，而瘧 特以時依，何也？岐伯曰：風氣留其處，瘧氣隨經絡，沈 以內搏，故衛氣應乃作也。帝曰：「善。」

馬蒔曰：「此言風證與瘧證相似。然風常在，而瘧則有時而休也。《帝問》」 風證之所感者風也，瘧證之所

感者有風、有寒有暑，本相似同類，然風證常在，而瘧則有時而休，此所以可疑也。伯言風氣客於其處，則亦常留其處，所以常在而無作止。惟瘧氣則隨經絡而入，日沈而內薄，故必同衛氣之應，而瘧始作也。

張志聰曰：風乃天之陽邪，故留於表陽之分。瘧乃風寒暑濕之邪，主陰陽寒熱之往來，故隨經絡之出入，沈以內搏，與衛氣相應乃作。蓋衛氣隨經絡交相逆順而行者也。

黃帝問於少師曰：「余聞四時八風之中人也，故有寒 暑，寒則皮膚急而腠理閉，暑則皮膚緩而腠理開，賊 風邪氣，因得以入乎？將必須八正虛邪，乃能傷人乎？」 少師答曰：「不然。賊風邪氣之中人也，不得以時，然必 因其開也，其入深，其內極病，其病人也卒暴，因其閉 也，其入淺，以留；其病也，徐以遲。」

馬蒔曰：「此言賊風之中人，不必以時其感之暴而發之。」非如八正虛邪之有時也。有等賊風之邪氣，雖能傷人，而非由於八正者。彼八正虛邪，如前《九宮八風篇》所謂「太乙入徙於中宮，乃朝八風占吉凶」，及本篇下文所謂「八正之候。候此者，常以冬至之日，太乙立於叶蟄之宮」云云者是也。故言賊風邪氣之中人也，不得以時，然必因腠理開而入，其入深而內極，病所以病人者，至猝而暴及，因其閉也，入淺以留。故病之所發者，持遲以緩耳。張志聰曰：「此言邪氣必因其開而入深也。四時有寒暑之往來，故八風之中人也，有寒風而有暑風，寒則皮膚急而腠理閉，暑則皮膚緩而腠理開。然賊風邪氣之中人也，蓋因人氣之虛實開闔，而入有淺深，不因寒暑之開閉也。」

黃帝曰：「有寒溫和適，腠理不開，然有卒病者，其故何 也？」少師答曰：「帝弗知邪入乎？雖平居，其腠理開閉緩 急，其故常有時也。」黃帝曰：「可得聞乎？」少師曰：「人與天 地相參也，與日月相應也。故月滿則海水西盛，人血 氣積，肌肉充，皮膚緻，毛髮，堅，腠理郄，煙垢著。當是之 時，雖遇賊風，其入淺不深。至月郭空，則海水東盛，人 氣血虛，其衛氣去，形獨居，肌肉減，皮膚縱，腠理開，毛 髮殘，膲理薄，煙垢落，當是之時，遇賊風，則其入深，其 病人也卒暴」

馬蒔曰：「此承上文而言人之有病者，其所感之邪亦有時也。上文言賊風邪氣，其中人固不以時，而此節則言感之者亦必有時也。是故有寒溫和適，腠理不開，而猝然病者，正以平居之際，其腠理開閉緩急亦有時也。何也？人與天地日月，本相參相應，天之月滿，則地之海水盛於西，人氣血積於身，而凡肌肉、皮膚」 、毛髮腠理，皆充密堅郄，雖煙垢亦內著之，故雖遇賊風，其入則淺而不深也。至於月郭既空，則海水盛於東，人之氣血亦空虛，凡衛氣形體、肌肉、皮膚、腠理膲理，皆減去縱薄，雖煙垢亦落，故一遇賊風，其入既深，而病人亦卒暴矣。此雖有時遇之，然豈如八正虛風與八節相應者哉！張志聰曰：「此承上文，明人氣之虛實開闔，應天時之盛衰，人與天地日月相應也。衛氣日行於陽，夜行於陰，應天道之開闔。日麗天而遶地一周，衛氣從風府而下至骶骨，注衝脈而上出缺盆，應一月而月與天會，月乃陰魄，故月之盈虧，應水之消長。月郭滿則海水西盛，月郭空則海水東盛，蓋月有盈昃，虧於西則滿」 於東，月生於西，故從西而盛於東也。衛氣者，所以溫分肉，充皮膚，肥腠理，司開闔者也。故衛氣盛，則肌肉充，皮膚緻，毛髮堅，腠理郄，煙垢著。當是之時，雖遇賊風，其入淺不深。至月郭空，則海水東盛，人氣血虛，其衛氣去而形獨居，肌肉減，皮膚縱，腠理開，毛髮殘。理者，肌肉之文理，乃三焦通會之處，故曰「焦理。」 煙垢者，火土之餘，三焦主火，肌肉主土，故焦理薄則煙垢落，謂肌肉減，腠理開則肌腠之氣亦消散也。當是之時，遇賊風，則其入深，其病人也卒暴。夫衛氣去者，去形身而內入於伏衝之脈也。二十二日入於內，注於伏衝，其行九日，復出於缺盆，其氣上行，是每月朔旦，復出於形身，復會於風府也。故《八正神明論》曰：「月始生則血氣始精，衛氣始行。」 夫月晦初蘇曰朔，謂衛氣至朔日始行於陽，而大會於風府也。此衛氣之與天地相參，與日月相應者也　。王子律曰：「海水初八起汐，十五大潮，念三落汐。」 是以衛氣應月滿而盛，至念三而去形也。

黃帝曰：「其有卒然暴死暴病者何也？」少師答曰：「三虛 者，其死暴疾也；得三實者邪不能傷人也。」黃帝曰：「願 聞三虛。」少師曰：「乘年之衰，逢月之空，失時之和，因為 賊風所傷，是謂三虛。故論不知三虛，工反為粗。」帝曰： 「願聞三實。」少師曰：「逢年之盛，遇月之滿，得時之和，雖 有賊風邪氣，不能危之也，命曰三實。」黃帝曰：善乎哉 「論！明乎哉道！請藏之《金匱》。」然此一夫之論也

馬蒔曰：此言人之暴病死者，以其遇三虛，不得三實也。乘年之衰者，即「《素問刺法、本病》二篇，所謂司天失守也。逢月之空者，即上節月郭空，則海水東盛」 云云也。失時之和者，即春應煖而反寒之類也。有此三虛，而賊風傷之，則暴病而死矣。三實反是，然此乃一人之所病也，至於眾人同病者，下文詳之。

張志聰曰：「逢年之虛者，六氣司天，在泉之不及也。逢月之空者，月郭空之時也。失時之和者，四時不正之氣也。夫衛氣與天地日月相參應，是年之虛，月之空，時之違和，皆主衛氣失常。蓋衛氣者，衛外而為固也，衛氣虛則腠理疏，而邪氣直入於內，故為暴病卒死。」 夫三虛三實，民所共由。帝曰：此一夫之論者，謂虛邪賊風。人逢之則中。非比下文之衝風。能傷天下人者也。故聖人避風。如避矢石焉。

黃帝曰：「願聞歲之所以皆同病者，何因而然？」少師曰： 「此八正之候也。」黃帝曰：「候之奈何？」少師曰：「常以冬至 之日，太乙立於叶蟄之宮，其至也，天必應之以風雨 者矣。風雨從南方來者為虛風，賊傷人者也。其以夜 半至也，萬民皆臥而弗犯也，故其歲民少病；其以晝 至者，萬民懈怠，而皆中於虛風，故萬民多病。虛邪入」 客於骨而不發於外。至其立春，陽氣大發，腠理開，因 立春之日，風從西方來，萬民又皆中於虛風，此兩邪 相搏，經氣結代者矣。故諸逢其風而遇其雨者，命曰 「遇歲露」焉。因歲之和而少賊風者，民少病而少死。歲 多賊風，邪氣寒溫不和，則民多病而死矣。

馬蒔曰：「此詳言八正之候，感於冬至而重感於立春，此賊風之所以傷人也。候此者，常以冬至之日，太乙立於叶蟄之宮，風雨從南方來，是謂從後來者為虛風，賊傷人者也。夜則可避，而晝則難避，民或中之，則入客於骨而不發於外，至於立春則陽氣大發而腠理正開，又值風從西方來，是亦從後來者為虛風也。」 蓋西方以南為後，東方以西為後耳。此則兩次之虛邪相搏，人之經氣相結，而代脈自見矣。然不特此也，諸凡太乙居於別宮，如立春遇西與北風之類，皆謂之遇歲露也。大抵歲之賊風有多少，則民病之多少死生係之矣。

張志聰曰：「八正者，冬至、夏至、春分、秋分、立春、立夏、立秋、立冬，定八方之正位，以候八方之風雨也。冬至之日，風從南方來；立春之日，風從西方來，此從其衝後來，為虛風傷人者也。冬至子之半，其氣始蒙，故虛邪入客於骨而不即發。立春時，陽氣大發，腠理開，而立春之日，又逢西方來之衝風，雨邪相搏，則經脈結代」 矣。風者天之氣，雨者天之露。故諸逢其風而遇其雨者，命曰「遇歲露」 焉。一歲之中，得及時之風雨，而少賊風者，是因歲之和，則歲美民安少病。如風雨不時，又多烈風邪氣，而失時之和，則民多病而死矣。

《黃帝》曰：「虛邪之風，其所傷貴賤何如？候之奈何？」少師 答曰：「正月朔日，太乙居天留之宮，其日西北風不雨， 人多死矣。正月朔日平旦北風春，民多死。正月朔日 平旦北風行，民病死者十有三也。正月朔日日中北 風夏，民多死。正月朔日夕時北風秋，民多死。終日北 風，大病死者十有六。正月朔日，風從南方來，命曰旱 鄉」，從西方來，命曰《白骨將》，國有殃，人多死亡。正月朔 日，風從東方來，發屋揚沙石，國有大災也。正月朔日， 風從東南方行，春有死亡。正月朔日，天和溫，不風糴 賤，民不病；天寒而風糴貴，民多病。此所以候歲之風。 人者也。二月丑不風，民多心腹病。三月戌不溫，民 多寒熱。四月巳不暑，民多癉病。十月申不寒，民多暴 死。諸所謂風者，皆發屋，折樹木，揚沙石，起毫毛，發腠 理者也。

《馬蒔》曰：「此言正月朔日有所占之風，而餘月亦有所占也。」

張志聰曰：「正月朔日，候四時之歲氣者，以建寅之月為歲首，人生于寅也。二月丑不風者，又常以冬至之日，太一始居叶蟄之宮，以候天之風雨。以建子之月為歲首，天開于子也。三月主辰，三月戌不溫者，辰與戌合也。在十二月所主在十二辰，在六氣所主在三陰三陽。故曰三月戌不溫，四月巳不暑，蓋或從六氣」 ，或從十二辰也。「寅申少陽主氣，十月申不寒」 者，以六氣之主時也。天干始于甲，地支始于子，如子午之歲，寅申少陽主五氣之九月、十月、十月申不寒者，主氣失時，民多暴死，蓋四時主客之氣，三陰三陽之所主也。以一日之四時，而應一歲之四時者，日日隨天道環轉一周，而歲與天會也。「正月朔日」 ，風從東方來者，正風也。因發木揚沙，故國有災也。天寒而風，二月丑風，謂和風也。諸所謂風者，皆折木揚沙之烈風，又無和潤之雨露，故民有死亡也。

《大惑論篇第八十》

《大惑論篇第八十》

黃帝問於岐伯曰：「余嘗上於清冷之臺，中階而顧，匍 匐而前則惑。余私異之，竊內怪之，獨瞑獨視，安心定 氣，久而不解，獨博獨眩，被髮長跪，俛而視之，後久之 不巳也，卒然自上，何氣使然？」岐伯對曰：「五臟六腑之 精氣，皆上注於目而為之精，精之窠為眼，骨之精為 瞳子，筋之精為黑眼，血之精為絡，其窠氣之精為白 眼，肌肉之精為約束，裹擷筋骨血氣之精，而與脈并 為系，上屬於腦，後出於項中。故邪中於項，因逢其身 之虛，其入深則隨眼系以入於腦，入於腦則腦轉，腦 轉則引目系急，目系急則目眩以轉矣。」邪其精、其精 所中，不相比也，則精散，精散則視岐，視岐見兩物。目 者，五臟六腑之精也，營衛魂魄之所常營也，神氣之 所生也。故神勞則魂魄散，志意亂，是故瞳子黑眼法 於陰，白眼赤脈法於陽也。故陰陽合傳而精明也。目 者，心使也；心者，神之舍也。故神精亂而不轉，卒然見 非常處，精神魂魄，散不相得，故曰「惑也。」〈為之精其精之精並同睛 所中之中音重比去聲〉

馬蒔曰：「此因帝問而明惑之所由然也。清冷之臺，東苑之所有也。惑者，眩惑也。帝之所言，形容精神惑亂之義盡矣。然此氣卒然而然，殆不可測。伯言人之精神魂魄，散不能收，故以之而惑。然惑本於心，心主五臟六腑，五臟六腑通於目，目見非常之處，而心遂以惑耳。蓋五臟六腑之精氣，皆上注於目而為之睛，睛之窠為眼。腎主骨，骨之精為瞳子；肝主筋，筋之精為黑眼。心主血，血之精為絡，所以絡其窠也。肺主氣，氣之精為白眼。脾主肉，肉之精為約束，所以裹擷筋骨血氣之精也。而與血脈相并則為系，上屬於腦，後出於項中，故邪中於項，又因逢其身之虛，則邪入深，即隨眼系以入於腦，由是腦因邪而轉」 動，至於牽引目系而急，惟目系急則目遂眩以轉，其睛自斜，不相比並，精氣自散，視物岐一為二，而為惑也。何也？目為五臟六腑之精，營衛魂魄之所常通，神氣之所內生，今神勞則魂魄散，志意亂，是以不免於惑也。且此目者，有陰陽之義，故瞳子黑眼法於陰，白眼赤脈法於陽，必陰陽相合而傳，斯精且明。今見物岐一為二，則陰陽不相傳，而不得精明矣。況此目者，固為五臟六腑之精，而實統之於心，是目真為心之所使也。惟心為神之所舍，今心之神精既亂，而目自不能轉，故卒然見非常之處，而精神魂魄散不相得，此惑之所由然也。今帝上清冷之臺，而惑者其見非常之處乎。

《張志聰》曰：「清冷之臺，東苑之臺名也。惑，眩亂也。精，精明也。窠，藏也。眼者，瞳子黑白之總名也。骨之精為瞳子，腎之精也。筋之精為黑眼，肝之精也。血之精為絡，心之精也。窠，氣之精為白眼，肺之精也。約束者，目之上下綱。肌肉之睛為約束，脾之精也。裹擷筋骨血氣之精，心主包絡之精也。包絡之精與脈，并為目系，上」 屬於腦，後出於項中，是諸脈皆上系於目，會於腦，出於項，此脈系從下而上，從前而後也。若邪中於項，則隨眼系入於腦，入於腦則腦轉，腦轉則引目系急，目系急則目眩以轉矣。比，周密也。邪其精，其精為邪所中，則不相比密而精散矣，精散則視岐而見兩物矣。夫心藏神，腎藏志，肝藏魂，肺藏魄，脾藏意，此五臟所藏之神志也。目者，五臟六腑之精也。是故瞳子黑眼法於陰，白眼赤脈法於陽，故陰陽相合，傳於目而為精明也。夫心者，五臟之專精也，目者其竅也。華色者心之榮也。故目乃心之使，心者神之舍也。神精亂而不轉，則卒然見非常處，精神魂魄，散不相得，故曰惑也。

黃帝曰：「余疑其然，余每之東苑，未曾不惑，去之則復， 予唯獨為東苑勞神乎？何其異也？」岐伯曰：「不然也。心 有所喜，神有所惡，卒然相感，則精氣亂，視誤故惑，神 移乃復。」是故聞者為迷，甚者為惑。

馬蒔曰：「此承上文而明惑本於心，必始迷而繼惑也。伯又言惑起於心，必先有喜怒，而又猝然感於外物，故精氣亂，目視誤而遂至於惑耳。俟其神氣既定，乃復如初也。大凡人情始有所聞，則迷而不寤，繼則惑而不已矣。」

張志聰曰：夫火之精為神，水之精為精，精上傳於神，共湊於目而為精明。若神感於精，則精氣亂而為惑矣。按此篇總結九鍼之道，貴在得神。能存乎精氣神者，可無惑於天下。所以修身養生，治國治民，總在調養精氣神三者。是以《內經》《素問》首論上古天真，末結解精微論，所以修身養生也。本經首論九鍼，末結大「惑癰疽，所以治國治民也。」

黃帝曰：「人之善忘者，何氣使然？」岐伯曰：「上氣不足，下 氣有餘，腸胃實而心肺虛，虛則營衛留於下，久之不 以時上，故善忘也。」

馬蒔曰：此以下至末，承上文論惑而遂及「善忘以。」

「下等邪？」 此則言人之所以善忘也。惟人之下氣有餘，故腸胃居下者實；上氣不足，故心肺居上者虛。心肺虛則營衛之氣留於下之腸胃，而久之不以時上，宜乎其心之在上者善忘也。

張志聰曰：本篇云：目者，五臟六腑之精也，榮衛魂魄之所常營也。《八正神明論》曰：「觀其冥冥者，言形氣營衛之不形於外，而工獨知之。」 又曰：「養神者，必知營衛血氣之盛衰。」 故此以下，復論營衛之行，所當詳審者也。夫營衛生於中焦之陽明，運行於形身之外內。氣者，先天之真元，生於下焦精水之中，上通於心肺，環轉於上下。上氣不足，下氣有餘，則腸胃實而心肺虛矣。虛則榮衛留於下，久之不以時上，故「善忘也。」

《黃帝》曰：「人之善飢而不嗜食者，何氣使然？」岐伯曰：「精 氣并於脾，熱氣留於胃，胃熱則消穀，穀消故善飢。胃 氣逆上，則胃脘寒，故不嗜食也。」

馬蒔曰：「此言人之善飢而不嗜食也。夫善飢者，宜嗜食，今善飢而不嗜食者，正以精氣并之於脾，而熱氣留之於胃，胃熱則消穀，故善飢也。然胃氣逆上於上脘，則其中脘當冷，故胃不開而不嗜食也。張志聰曰：『脾主為胃行其津液者也。精氣并於脾，則脾家實，而不能為胃轉輸，則熱氣留於胃而消穀，善飢矣。夫穀』」 入於胃，五臟六腑皆以受氣，別出兩行榮衛之道，清者為榮，濁者為衛，其大氣之摶而不行者，積於上焦之胸中。胃氣逆上者，胃之悍氣上衝於頭而走空竅。蓋脾不能為胃行其津液，則榮衛大氣留而不行，胃之逆氣，反上衝於頭，而別走陽明矣。胃脘者，胃之上脘。大氣不行，則上焦虛而胃脘寒，上焦虛寒。不能主納。故不嗜食也。

黃帝曰：「病而不得臥者，何氣使然？」岐伯曰：「衛氣不得 入於陰，常留於陽，留於陽則陽氣滿，陽氣滿則陽蹻 盛；不得入於陰，則陰氣虛，故目不瞑矣。」黃帝曰：「病目 而不得視者，何氣使然？」岐伯曰：「衛氣留於陰，不得行 於陽，留於陰則陰氣盛，陰氣盛則陰蹻滿；不得入於 陽則陽氣虛，故目閉也。」

馬蒔曰：此言病之所以不得臥也。人病不得臥者，正以衛氣不得入於陰，常留於陽，則陽氣滿而陽蹻盛，故不得入於陰也。陰氣虛，所以目不得瞑耳。張志聰曰：「陽蹻者，足太陽之別，起於足之外踝，循脅上肩髆，從口吻至目內眥，與陰蹻會於睛明。陰蹻乃足少陰之別，起於然谷之後，循胸上入缺盆，從咽喉至目內眥，與陽蹻會於睛明。衛氣行陽二十五周，下行陰分而復會於目；行陰亦二十五周，而復會於目。是以衛氣出於陽，則目張而寤；入於陰，則目瞑而臥放。衛氣留於陽則陽蹻盛，不得入於陰則陰氣虛，故目不瞑；衛氣留於陰則陰蹻滿，不得入於陽則陽氣虛，故目閉也。」

黃帝曰：「人之多臥者，何氣使然？」岐伯曰：「此人腸胃大， 而皮膚濕，而分肉不解焉。腸胃大，則衛氣留；久，皮膚 濕，則分肉不解，其行遲。夫衛氣者，晝日常行於陽，夜 行於陰，故陽氣盡則臥，陰氣盡則寤，故腸胃大則衛 氣行。留久，皮膚濕，分肉不解，則行遲，留於陰也久，其 氣不精，則欲瞑，故多臥矣。」其腸胃小，皮膚滑以緩，分 肉解利。衛氣之留於陽也久。故少瞑焉。

馬蒔曰：「此言人之所以多臥者，正以人之腸胃大而皮膚濕，分肉不解也。惟腸胃大則衛氣久留而不得出，皮膚濕而分肉不解，則衛氣之出於身者遲。夫衛氣者，晝日常行於陽經，陽經之氣既盡則臥；夜行於陰經，陰經之氣既盡則寤。今腸胃大而衛氣之留於內者久，皮膚濕，分肉不解，而衛氣之行於外者遲，所以陽氣不精，惟欲瞑目而多臥也。」 張志聰曰：「衛氣外行於肌肉之文理，內行於腸胃之募原。分肉者，肌肉之腠理，其人腸胃大，則衛氣行於陰而留久，皮膚濕，分肉不解，則出於陽而行遲，留於陰也久，其氣不精，則欲瞑而多臥矣。腸胃小則衛氣周於陰也速，皮膚滑以緩，分肉解利，衛氣之行於陽也久，故少瞑焉。」 蓋衛氣日行於陽，夜行於陰，陽氣盡則入於陰而臥，陰氣盡則出於陽而寤。如留於陰久則多臥，留於陽久則少瞑焉。

黃帝曰：其非常經也，卒然多臥者，何氣使然？岐伯曰： 「邪氣留於上膲，上膲閉而不通，已食若飲湯，衛氣久 留於陰而不行，故卒然多臥焉。」

馬蒔曰：此言人之所以猝然多臥也。十二經為常經，而陰陽二蹻為非常經，故帝云然。然有等猝然多臥者，必有出於二蹻之外。伯言上焦者，乃宗氣之所積，惟邪氣客於上焦，閉而不通，及已食與飲之後，則愈閉矣。其衛氣久留於下焦，而不得上升以出，故衛氣不出，則不精明而猝然多臥也。張志聰曰：此言衛氣留於下。而不行於上。則卒然多臥。蓋身半以上為陽。身半以下為陰也。非常經者。非日行於陽。夜行於陰之經常出入。此因邪氣。

留於上焦。則上焦不通。飲食於胃。則中焦滿實。致衛氣下留於陰。不能上行於陽。故卒然多臥也。

黃帝曰：善。治此諸邪奈何？岐伯曰：「先其臟腑，誅其小 過，後調其氣，盛者瀉之，虛者補之，必先明知其形志 之苦樂，定乃取之。」

馬蒔曰：此言治前諸邪之法也。自《大惑》論善忘已下七項，雖非外感，皆內有邪氣為病也。治之者必有其法，或臟或腑，皆分之，以責其小過之在何經。蓋凡有病，皆可以稱為過，而自善忘已下，非重大之病，故謂小過。其邪氣盛則瀉之，正氣虛則補之。然人所以致此疾者，有如《九鍼論》「形樂志苦，病生於脈」 等義，及《素問》血氣形氣論亦云，然則此乃其病本所生也，必既定之，而後取穴以刺之耳。張志聰曰：先其臟腑者，先調其五臟六腑之精氣神志，誅其小過者，去其微邪也；後調其氣者，調其榮衛也。明知其形志之苦樂，定其灸刺熨引，甘藥醪醴以取之。蓋志者，精神魂魄志意也，形者，榮衛血氣之所榮也。故志苦則傷神，形勞則傷精氣矣。

《癰疽篇第八十一》

《癰疽篇第八十一》

《黃帝》曰：「余聞腸胃受穀，上焦出氣，以溫分肉，而養骨 節，通腠理。中焦出氣如露，上注谿谷，而滲孫脈，津液 和調，變化而赤為血，血和則孫脈先滿溢，乃注於絡 脈，皆盈，乃注於經脈。陰陽已張，因息乃行，行有經紀， 周有道理，與天合同，不得休止。切而調之，從虛去實， 瀉則不足，疾則氣減，留則先後，從實去虛，補則有餘。 血氣已調，形氣乃持。余已知血氣之平與不平，未知 癰疽之所從生，成敗之時，死生之期有遠近，何以度 之？可得聞乎？」岐伯曰：「經脈流行不止，與天同度，與地 合紀。故天宿失度，日月薄蝕，地經失紀，水道流溢，草 蓂不成，五穀不殖，徑路不通，民不往來，巷聚邑居，則 別離異處，血氣猶然，請言其故。夫血」脈營衛，周流不 休，上應星宿，下應經數。寒邪客於經絡之中則血泣， 血泣則不通，不通則衛氣歸之，不得復反，故癰腫。寒 氣化為熱，熱勝則腐肉，肉腐則為膿，膿不瀉則爛筋， 筋爛則傷骨，骨傷則體消，不當骨空，不得泄瀉，血枯 空虛則筋骨肌肉不相榮，經脈敗漏，熏於五臟，臟傷 故死矣。

馬蒔曰：「此詳言癰疽之所由生也。帝言胃受穀氣，化為精微之氣，其宗氣出於上焦，出喉嚨，司呼吸，以行於十二經隧之中，上谿谷而滲孫脈，內則津液和調，變化而赤為血，血和則孫脈先滿溢，而後注於絡脈，絡脈皆滿，而後注於經脈。陰陽諸經，此血張之，皆因呼吸而為之行，一如宗氣之所行也。其行有經有紀，周之於身，有道有里，與天同行，而不得休止，須知切而調之，其實者則從虛之之法以去其實，所以瀉則不足而為虛也。蓋疾去其鍼，則邪氣減矣。若久留其鍼，先後如一，斯則從實之之法以去其虛，所以補則有餘而為實也。」 由是血氣已調，形氣乃持，故凡血氣平否，余已知之。但癰疽之所由生，其「成敗死生遠近，殆未可以輕度也。」 伯言經脈流行不止，誠與天地同度合紀者也。故天宿失度，則日月為之薄蝕；地經失紀，則水道為之流溢，草蓂為之不成，五穀為之不殖，徑路為之不通，而民不能往來，雖巷聚邑居之中，似乎別離異處矣，況人身之血氣乎？惟寒邪客於經絡之中，則血澀不通，衛氣歸於內，而不得復反於外，故癰疽乃生。試以其始終言之，其始寒化為熱，熱勝則肉腐，由是肉之內有筋，筋之內有髓者，皆因肉腐則為膿而爛筋，傷骨消髓，相因而至矣。若不得骨空以瀉之，所以血枯空虛，筋骨肌肉，不相榮澤，經脈敗漏，五臟俱傷，而死期至矣。

張志聰曰：此篇歸結首篇之義。蓋人之血氣流行，與天地相參，日月相應，晝夜循環之無端也。一息不運，則滯而為痹為癰，故聖人立九鍼之法以治也。癰腫者，榮血留泣不行，則衛氣亦還轉而不得復反其故道也。骨空，節之交也。癰腫不當骨空之處，則骨中邪熱，不得泄瀉矣。血枯而經脈空虛，則筋骨肌肉，不相榮矣。經脈外絡形身，內屬臟腑。經脈敗漏，則熏於五臟，臟傷故死矣。

黃帝曰：「願盡聞癰疽之形與忌，曰名。」岐伯曰：「癰發於 嗌中，名曰猛疽。猛疽不治，化為膿，膿不瀉，塞咽半日 死。其化為膿者，瀉則合豕膏冷食三日而已。」

馬蒔曰：此言猛疽之勢急，而有瀉之之法也。張志聰曰：「猛疽發於嗌中，嗌乃呼吸出入之門，其勢甚猛，若塞而呼吸不通，不待半日而死矣。嗌乃肺之上管，肺腎上下交通，豕乃水畜，冷飲豕膏者，使熱毒從下而出也。」

發於頸，名曰「夭疽。」其癰大以赤黑，不急治，則熱氣下 入淵液，前傷任脈，內熏肝肺。熏肝肺，十餘日而死矣。

馬蒔曰：「此言夭疽之勢急，當急治之，若治之緩，則死也。」

張志聰曰：「頸乃手足少陽陽明血氣循行之部分，故不急治，則熱氣下入淵液，淵液乃足少陽膽經穴，在腋下三寸，蓋從外而將入於內也。任脈居陽明少陽四脈之中，故前傷任脈，內熏肝肺，此在外腑經之毒，內熏於臟，故至十餘日而死。」

陽氣大發，消腦留項，名曰「腦爍。」其色不樂，項痛而如 刺，以鍼煩心者，死不可治。

馬蒔曰：「此言腦爍之有死徵也。」

張志聰曰：「陽氣大發」 者，三陽之氣并發也。三陽者，太陽也。太陽經脈，入於腦，出於項，故發於項，名曰「腦爍。」 此盛陽之氣，消爍腦髓也。夫心為陽中之太陽，心與太陽標本相合，心氣受鬱，故其色不樂。若煩心者，腑毒干臟，死不可治矣。

發於肩及臑，名曰「疵癰。」其狀赤黑，急治之，此令人汗 出至足，不害五臟。癰發四五日，逞焫之。

馬蒔曰：此言疵癰之當急治也。

張志聰曰：「肩臑乃肺臟之部分，故令人汗出至足。此癰浮淺，如疵在皮毛，而不害五臟，故速焫灸，則毒隨氣而散矣　。」 姚士因曰：「火氣能消肺金之毒。」

發於腋下赤堅者，名曰「米疽」，治之以砭石，欲細而長， 疏砭之，塗以豕膏，六日已，勿裹之。

馬蒔曰：「此言米疽之有治法也。」

張志聰曰：「腋下亦肺臟之部分，米者言其小也。治之以砭石者，癰亦浮淺也，毒氣在於皮膚之間，六日則氣已周而來復，故已勿裹之者，使毒氣外泄也。夫癰發於腑部者，反熏臟而死，發於臟部者，易已，此皆淺深內外之別。」

其癰堅而不㿉者，為「馬刀挾纓，急治之。」

《馬蒔》曰：「此言馬刀挾纓之證，當急治之也。」

張志聰曰：「癰在膺腋之間，堅而不㿉者，此為馬刀挾纓，足陽明之證也。故宜急治之，以保胃氣。」

發於胸，名曰「井疽。」其狀如大豆，三四日起。不早治，下 入腹。不治，七日死矣。

馬蒔曰：此言井疽之當早治，而否則有死期也。張志聰曰：「胸者，膻中之分，宗氣之所居也。宗氣出於陽明，故不早治，則下入於腹，而傷陽明胃氣，胃氣傷則七日死矣。」

發於膺，名曰「甘疽。」色青，其狀如穀實𦸈。𧁾常苦寒熱， 急治之，去其寒熱，十歲死，死後出膿。

馬蒔曰：此言甘疽之當急治，而死後有膿也。穀木名𦸈。𧁾即栝蔞也。張志聰曰：「膺乃足厥陰、陽明之部分，故疽發於此。其名曰甘，其色青也，狀如穀實𦸈。」𧁾者，如米穀，如栝蔞之子實也。陽明從太陰之化，厥陰從少陽之化，陰陽互交，故往來寒熱也。急治之以去其寒熱。疽至十年而後發，乃死。死後出膿者，謂至將死之候，然後出膿而死，此即乳岩石癰之證也。夫寒熱者，厥陰陽明之氣病也，如穀實、𦸈。𧁾者，肝臟胃腑之鬱毒，留於脈絡之間，即如鼠瘻。寒熱之毒，其本在臟，其末在脈，故不易消，而亦不即發也。至十年之久，臟腑之氣將衰，則毒氣發而潰爛死矣。

發於脅，名曰「敗疵。」敗疵者，女子之病也。灸之，其病大 癰膿，治之，其中乃有生肉，大如赤小豆剉。𧄍草根 各一升，以水一斗六升煮之，竭為取三升，則強飲，厚 衣坐於釜上，令汗出至足已。

馬蒔曰：「此言女子有敗疵之證，而有治之之法也。」𧄍，今之連𧄍也。同連𧄍及草根各一升，共二升，煮汁以強飲之。

張志聰曰：「脇在腋之下，肺肝之部分也。肺主氣，肝主血，女子之生，有餘於氣，不足於血，此因氣血不調而生，故為女子之病。宜如治大癰之法以灸之，則不至爛筋傷骨。薐乃水草𧄍連𧄍各剉，煮一升，強飲厚衣，坐於釜上，令汗出至足乃已。」

發於股脛。名曰「股脛疽。」其狀不甚變。而癰膿搏骨。不 急治。三十日死矣。

馬蒔曰：「此言股脛疽之當急治，而否則有死期也。」 張志聰曰：「發於股脛，足少陰之毒也。其狀不甚變者，毒附於骨而不外發，如癰狀也。不急治之，三十日死。腎為水臟，月為陰而應水，故應月一周而死。」

發於尻名曰「銳疽。」其狀赤堅大，急治之，不治三十日 死矣。

馬蒔曰：此言銳疽之當急治，而否則有死期也。張志聰曰：「尻乃足太陽之部分，太陽之上，寒水主之，故亦應月而死。夫腎與膀胱為水臟水腑，腎為陰而主骨，故癰膿搏骨而不外發。腑為陽，而太陽之氣，主於膚表，故其狀赤堅而大。夫陽毒起發於外，而亦致死者，太陽為諸陽主氣也。」 噫能知臟腑陰陽，榮衛血氣，表裏、標本，多能死中求生也。

發於股陰。名曰「赤施。」不急治。六十日死。在兩股之內。 不治十日而當死。

馬蒔曰：「此言赤施之當急治，而生股內者之有死。」

期也

張志聰曰：股陰，足三陰之部分也。以火毒而施於陰部，故名「赤施。」 六十，水之成數。十日，陰數之終。閔士先曰：股陰者，足少陰之分也。兩股之內者，足太陰、厥陰之分也。

發於膝。名曰「疵癰。」其狀大癰色不變。寒熱如堅石。勿 石。石之者死。須其柔乃石之者生。

馬蒔曰：「此言疵癰之狀，堅不可砭，而柔則可砭也。」 張志聰曰：「膝者筋之會，足少陽之分也。色不變者，色與皮膚相同而不赤也。其狀如大癰而色不變者，毒在外內之間也。蓋少陽主樞，故其色狀如此，而為寒為熱也。如堅石者，勿砭石之，石之則死，毒氣入於內也。須其柔耎而石之者，生毒氣出於外也。少陽主樞，可」 內而可外也。蓋堅石者。毒氣尚未透發。柔則發於外矣。故有外內死生之分焉。

諸癰疽之發於節而相應者，不可治也。發於陽者，百 日死；發於陰者，三十日死。

馬蒔曰：「此言癰疽之發於節者，不分陰陽而皆死也。節者，關節也。其節之外廉為陽，內廉為陰。」 張志聰曰：「此論癰疽之發於背也。節者，脊之二十一椎，每椎有節之交，神氣之所遊行出入者也。相應者，內應於五臟也。發於陽者，發於三椎，而內應於肺臟；發於四椎，而內應於心主包絡；發於五椎，而內應心臟也。發於陰者，發於七椎，而內應於肝臟；發於十一椎，而內應於脾臟；發於十四椎，而內應於腎臟也。百日，日之終也；三十日，月之終也。」 閔士先曰：「癰者，壅也；疽者，阻也。上古以癰疽所發之處，分陰陽而命名，後世以發於背者曰發背，發於臂者曰臂癰，是以古今之命名各異焉。凡癰疽發於節者，乃骨空之處」 ，是邪熱所出之空。非死徵也。惟發四肢之內外廉者。皆不治之死證。

發於脛，名曰「兔齧」，其狀赤至骨，急治之，不治害人也。

馬蒔曰：此言兔齧之當急治，而否則害人也。張志聰曰：「兔乃陰類，發於脛，名曰兔齧者，發於陰脛也。其狀赤至骨者，從外而內也。故曰急治之，不治害人也，猶言外賊之來害人也。夫衝脈者，十二經之海也，與少陰之大絡，起於腎下，出於氣街，循陰股內廉。邪入膕中，循脛骨內廉，下入內踝之後。此邪客於衝脈之中」 ，則血泣不通，如有兔齧之，微腫也。

發於內踝，名曰「走緩。」其狀癰也。色不變，數石其輸而 止。其寒熱，不死。

馬蒔曰：此言走緩之狀，宜砭之而可以生也。張志聰曰：「此邪客於足少陰之脈而為腫也。夫癰疽之變，有病因於內，而毒走於外者，有腫見於外，而毒氣走於內者。此邪留於脈而不行，故名曰走緩，其狀若癰，而色不赤也。足少陰之脈，起於小指之下，邪越足心，出然谷之下，循內踝之後，以上腨內，故當數石其輸，去」 其邪。而止其寒熱。蓋足少陰秉先天之水火。故能為寒為熱也　。余伯榮曰。鼠瘻。寒熱病也。發於少陰。

發於足上下。名曰「四淫。」其狀大癰。急治之，百日死。

馬蒔曰：此言四淫之當急治，而否則有死期也。張志聰曰：「四淫者，邪氣淫於左右之太少也。少陽主初陽之生氣，而發於腎臟，太陽乃腎之腑，而為諸陽主氣，故當急治之，不則陽氣傷而百日死矣。」

發於足旁，名曰「厲癰」，其狀不大，初如小指發。急治之， 去其黑者，不消輒益，不治百日死。

馬蒔曰：此言厲癰之當急治，而否則有死期也。張志聰曰：「此寒邪客於足陽明之脈而為癰也。足陽明之脈，起於足大指次指之厲兌，故發於足旁，名曰厲癰。夫在地為水，在天為寒，黑者水之氣色也，不急治之，以去其黑，則寒淫而土敗矣　。」 姚士英曰：「少陽太陽之氣，生於下焦，故邪客於下，其狀大癰；陽明之氣，生於」 中焦，故邪客於下，其狀不大，蓋經絡傷而氣未傷也　。閔士先曰：「初如小指發者，謂初發如小指，其狀腫而長，乃邪在經絡之形也。衛氣歸之，則圓而墳起矣。」

發於足指。名曰「脫癰。」其狀赤黑。死不治。不赤黑不死。 不衰急斬之。不則死矣。

馬蒔曰：「此言脫癰有生死之辨，而病勢不衰，則當斬其指，否則必至於死矣。」

張志聰曰：此足少陰之毒，從內而發於外，故曰脫癰，謂從陰而脫出於陽也。發於足指者，發於足大指也。「《動輸篇》曰：『足少陰之經，下入內踝之後，入足下；其別者，邪入踝，出屬跗上，入大指之間，注諸絡』。」 夫足少陰秉先天之水火，其狀赤黑者，水火之淫毒太盛，故為不治之死證。不赤黑者，其毒氣少衰，故為不死。如癰腫不衰。急斬去其指。不則毒氣注於諸經之絡而死矣。

黃帝曰：「夫子言癰疽，何以別之？」岐伯曰：「營衛稽留於經脈之中，則血泣而不行，不行則衛氣從之而不通， 壅遏而不得行，故熱大熱不止，熱盛則肉腐，肉腐則 為膿，然不能陷，骨髓，不為焦枯，五臟不為傷，故命曰 癰。」黃帝曰：「何謂疽？」岐伯曰：「熱氣淳盛，下陷肌肉，筋髓 枯，內連五臟，血氣竭，當其癰下，筋骨良肉皆無餘，故」 命曰「疽。」

馬蒔曰：「此言癰疽之別，癰輕而疽重也。癰疽本皆熱證，然癰雖肉腐成膿，而不內陷於骨，故髓不為枯，五臟不為傷。疽則筋骨良肉皆無餘，而下陷於肌膚，筋髓皆枯，內連五臟，其輕重如此。」

疽者，上之皮夭以堅，上如牛領之皮；癰者，其皮上薄 以澤，此其候也。

馬蒔曰：「此又言癰疽之別，即其皮之堅澤可驗也。」 張志聰曰：「上文分別部位之陰陽死生，此總論癰疽之淺深輕重。蓋人之血氣，流行，環轉出入，而淫邪泮衍，變易無常，且氣秉有厚薄，邪客有微甚，是以死生成敗，各不同焉。《內經》論癰疽所發，有因於喜怒不測，飲食不節，臟腑不和，則留積而成者；有因於臟腑之寒熱而成者。」 本篇止論外因之邪，少有留滯，則為癰為疽矣。是以聖人立《九鍼》之法，配合三才之道，以回造化之功，立數十萬言，傳之竹帛，利益後世，使天下同歸生長之門，聖人之教化大矣。。

本作品在全世界都属于公有领域，因为作者逝世已经超过100年，并且于1929年1月1日之前出版。

本作品原文沒有標點。標點是人工智能程序古詩文斷句 v2.1創建，並且經由維基文庫用戶編輯改善的。本站用戶之編輯以知识共享 署名-相同方式共享 4.0协议（CC BY-SA 4.0）發佈。

歡迎各位持續修正標點，請勿複製與本站版權協議不兼容的標點創作。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Kwj2772

- Jdx

- 維基小霸王

- Rocket000

- Santoposmoderno

- HereToHelp

- Victormoz

- Srittau

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

欽定古今圖書集成/博物彙編/藝術典/第088卷

关于